Keski-ikäinen pariskunta poistettiin Finnairin lennolta, koska mies kävi kahdesti vessassa ennen koneen nousua.

Vatsavaivojen takia kahdesti ennen koneen nousua vessassa käynyt mies poistettiin Finnairin lennolta.

Mies lensi saman vuorokauden kuluessa eri yhtiöllä ongelmitta toiseen kohteeseen.

Finnair kertoo arvioivansa matkustajan lentokelpoisuuden konsultoimalla puhelimitse asiantuntijaa.

Mallorcalle matkan ostanut aikonut yrittäjä tyrmistyi päätöksestä, ettei hän voinut vatsavaivojen takia päästä Finnairin lennolle. Hän lähti matkaan toisen yhtiön koneella ja vaatii korvauksia Finnairilta. Kuvituskuva. HANNA MÄÄTTÄ

Espoolainen yrittäjä Jukka Paukku oli lähdössä vaimonsa kanssa Mallorcalle kesäkuun alkupuolella. Pariskunta nousi Finnairin lennolle AY 1711 hyvillä mielin, sillä edessä olisi viikon loma nostalgisissa tunnelmissa.

- Olimme menossa Mallorcalle tapaamismatkalle. Mallorcan matka 35 vuotta sitten ensimmäinen yhteinen lomamatkamme, ja halusimme mennä muistelemaan tuota reissua ja näkemään, miten Mallorca on muuttunut.

Jotta matka onnistuisi kaikin puolin, Paukku panosti valmisteluihin mm. varaamalla hotellista sviitin. Jo koneessa kaiken piti olla mukavaa, ja siksi hän varasi eri maksusta pariskunnalle paikat hyvällä jalkatilalla sekä ateriat.

Möyryävä maha

Paukku kertoo, että hänellä oli ennen lähtöä vatsavaivoja, mutta hän oli hoitanut niitä, eikä hänelle tullut mieleenkään että ne olisivat matkan este. Kone ei kuitenkaan lähtenyt aikataulussa, vaan jo matkustamossa istuville matkustajille kuulutettiin noin puolen tunnin viivästyksestä.

- Kysyin lentoemännältä, voiko käymälöitä käyttää, ja hän vastasi että totta kai. Kävin vessassa.

Koska vatsassa möyrähti uudelleen, Paukku kävi noin vartin päästä uudelleen vessassa. Kyse oli ilmavaivoista.

Pian toisen vessakäynnin jälkeen lentoemäntä sanoi Paukulle, ettei tämä näytä voivan hyvin.

- Vastasin, että ei hätää, on ollut vain vähän mahavaivoja.

Lentoemännän kommentti yllätti pariskunnan täysin.

- Hän sanoi, että hänestä tuntuu, että et lähde tälle lennolle.

Paukku kertoo olleena tyrmistynyt ja yrittäneensä puhua lentoemännän kanssa, mutta tämä ei hänen mukaansa suostunut keskustelemaan vaan lähti koneen etuosaan.

- Hän soitti jonnekin, mutta ei kertonut mihin. Viiden minuutin päästä hän sanoi, että olet niin huonossa kunnossa että et kestä lentoa. Vastasin, että jos on pieni mahatauti, ei se estä lentoa.

Pariskunta sai kuulla, että heidän on lähdettävä koneesta.

- Olimme aivan ymmyrkäisinä, mutta ei siinä ollut napisemista. Meidät heitettiin ulos koneesta. Vaimo puhkesi kyyneliin, että tämä ei ole totta.

Sairaalasta lennolle

Yrittäjä Jukka Paukun ja hänen vaimonsa 35-vuotismatka Mallorcalle vaihtui Finnairin koneesta poistamisen jälkeen äkkilähtöön Fuengirolan maisemiin. LUKIJAN KUVA

Paukku soitti tyttärensä hakemaan vanhempansa kentältä ja viemään hänet Jorvin sairaalaan. Siellä päivystävä lääkäri tutki Paukun ja lähetti kotiin. Neuvona oli juoda Osmosalia tai vastaavaa valmistetta.

- Lääkäri ei havainnut kuivumista. Hän ei ottanut lentämiseen kantaa, mutta ei todennut sairaaksikaan. Ei ollut mitään ongelmaa.

Paukku oli niin vihainen tapahtuneesta, että hän varasi heti uuden matkan äkkilähtönä. Aamulla Norwegian lennätti pariskunnan Espanjaan Fuengirolaan.

- Lensin vuorokauden sisällä Norwegianin lennolla D8514 pidemmän lennon kuin Finnairin lento olisi ollut ja ilman mitään ongelmia. Onneksi löytyi kuuden päivän reissu.

Paukun mielestä Finnairin lentoemäntä toimi mielivaltaisesti ja töykeästi.

- Lentoemäntä ei halunnut kuunnella mitään mitä sanoimme. Tämä oli ylilyönti ja lentoemäntä halusi näyttää voimansa tässä asiassa: hän voi kylmän viileästi heittää asiakkaan ulos koneesta.

Erityisen pahana Paukku pitää sitä, että lentoemäntä ei kertaakaan kysynyt, oliko koneessa lääkäriä. Hän ei myöskään Paukun mukaan selvittänyt, oliko kentällä lääkäriä, joka olisi voinut tarkistaa matkustajan terveydentilan ennen koneen nousua.

- Lääkärin pitää todeta, että et kelpaa kyytiin, hän painottaa.

Vastuut vakuutusyhtiölle

Paukku on tyytymätön myös tapaan, jolla Finnair on hoitanut tapauksen käsittelyn. Hän mm. vaatinut kulujensa korvaamista sekä nähtäväkseen lääkärinlausuntoa syistä, joiden perusteella häntä estettiin matkustamasta. Finnair kehotti häntä käyttämään vakuutustaan matkakulujen korvaamisessa. Lentoemännän käymästä puhelinkeskustelusta hän ei ole saanut nähtäväkseen minkäänlaista dokumenttia.

Paukku maksoi Mallorcan matkasta 2 562 euroa. Pettymystä paikkaava matka Fuengirolaan maksoi pariskunnalle 1 672 euroa.

Vakuutusyhtiö on korvannut Paukulle peruuntuneesta matkasta hänen osuuttaan majoituksesta tuhat euroa sekä korvausta menetetystä matkasta 40 euroa lomapäivältä.

- Sain yhteensä 1 280 euroa, mutta en mitään lennoista ja muista menoista. Vaimoni ei saanut mitään.

Paukku toteaa, että hänellä on yrittäjänä hyvät vakuutukset. Hän ei kuitenkaan halua sälyttää korvausvastuuta vakuutusyhtiölleen, koska pitää Finnairin toimintaa vääränä ja pöyristyttävänä.

- Finnair ei voi sälyttää vastuuta vakuutusyhtiölle, jos se tekee virheen. Kyllä sillä pitäisi olla velvollisuus korvata jotakin ihmiselle.

Kapteeni vilkaisi

Jukka Paukku on tyytyväinen siihen, että löysi äkkilähtönä kuuden päivän matkan korvaamaan viikon lomaa Mallorcalla, mutta perää Finnairia vastuuseen menetetyistä matkakuluista. LUKIJAN KUVA

Paukku on käynyt viestinvaihtoa Finnair Asiakaspalautteiden kanssa. Sieltä hänelle on viestitty, että hänen pettymyksensä ymmärretään, mutta olemme kuitenkin konsultoineet EMAa, joka on lentoyhtiöiden lääketieteellisten selvitysten asiantuntija, joka ei tässä sinun tapauksessasi ole matkustamista suositellut " .

Toisessa vastauksessaan Finnair Asiakaspalautteet kertoo yhtiön noudattaneen kuljetusehtojen artiklaa 7.1.3. Artiklassa on määritelty syitä, joiden vuoksi Finnair voi kieltäytyä kuljettamasta matkustajaa tai tämän matkatavaroita. Kieltäytymiseen voi johtaa yksi tai useampi artiklan kuvaama tilanne tai se, että Finnair kohtuullisin perustein uskoo sellaisen (tilanteen) tapahtuvan. Artiklan kohta 7.1.3 kattaa tilanteen, jossa " matkustajan henkinen tai ruumiillinen tila, mukaan lukien alkoholin tai päihteiden käyttö, on vaaraksi matkustajalle itselleen, muille matkustajille, miehistölle tai omaisuudelle " .

Paukulle on myös kerrottu koneen kapteenin todenneen tilanteen. Tästä kertoessaan Paukun ääni kiristyy ensimmäisen kerran haastattelun aikana, eikä hän peitä kiukkuaan.

- Kapteeni ei edes käynyt luonani. Tämä on selkeää p****n puhumista! Kapteeni vain vilkaisi meitä, kun kävelimme ulos koneesta, hän sanoo ja toteaa, että Finnairin vastaukset ovat ympäripyöreitä ja jättivät vastaamatta hänen kysymyksiinsä.

Lentoyhtiö vaihtoon

Paukku on eläkeiässä, mutta jatkaa edelleen yrittäjänä.

- Olen eläkkeellä mutta kovakuntoinen kundi, pitopalvelua pyörittävä ja monipuolista liikuntaa harrastava mies sanoo.

Hän matkustaa ahkerasti vaimonsa kanssa, mutta nyt vaihtuvat niin lentoyhtiö kuin matkanjärjestäjäkin. Pariskunnan seuraava matka vie heidät Kreikkaan Samokselle.

- Olen aina lentänyt Finnairilla, koska olen suomalainen yrittäjä ja halunnut tukea suomalaista firmaa, mutta nyt siihen tuli loppu. En uskalla enää lentää yhtiöllä, jos lentoemäntä voi poistaa minut lennolta vain omien tuntemuksiensa perusteella.

Finnair: terveysarvio konsultoimalla

Finnair ei vastaa Iltalehden kysymyksiin, millä perusteilla Jukka Paukku poistettiin lomalennolta, vaan kommentoi yleisellä tasolla, miksi matkustaja ei pääse lennolle ja kuka siitä päättää. Yhtiö korostaa sähköpostilla antamassa vastauksessaan turvallisuuden ensisijaisuutta.

" Mikäli vaikuttaa siltä, että asiakkaalla on lentopäivänä, joko lähtöselvityksessä, lähtöportilla tai koneeseen noustessa, sairauksiin viittaavia oireita ja näyttää siltä, että hän ei ole lentokuntoinen, meillä on käytössä lääketieteellinen konsultaatiopalvelu, johon otetaan yhteyttä puhelimitse. " Vastauksessa kerrotaan, että kaukolennoilla puhelinpalvelun tuottaa MedAire ja Euroopan lennoilla EMA Group.

" Lääketieteellinen kompetenssi arviointiin tulee ammattilaisilta. Koulutamme henkilökuntamme ottamaan aina yhteyttä Medlinkiin (MedAire) tai EMA:an lääketieteellistä arviointia tarvitsevissa tapauksissa, ja toimimaan niiden antamien suositusten mukaisesti. "

Arvio tehdään matkustajan lentokelpoisuudesta.

" Arvioimme henkilön lentokelpoisuuden, jos on mitään epäilystä, että lentäminen voisi vaarantaa kyseisen henkilön terveydentilan, tai on riski, että henkilön terveydentila voisi heiketä lennon aikana. "

Iltalehti kysyi, onko Finnairilla korvausvastuu, jos henkilö poistetaan lennolta. Vastauksen perusteella Finnair ei korvaa mitään, vaan matkustajan on käännyttävä vakuutusyhtiönsä puoleen.

" Ennen matkalle lähtöä kannattaa varmistaa, että on voimassa oleva matkavakuutus, joka kattaa mahdollisista sairastapauksista aiheutuvat kulut. "

Finnair ei vastannut kysymykseen siitä, miksi koneessa ei kuulutettu lääkäriä tarkistamaan matkustajan tilanne tai olisiko kentällä ollut päivystävä lääkäri, joka olisi voinut tehdä arvion paikan päällä.